   ڪراچي (ويب ڊيسڪ) قومي ڪرڪيٽر ڪامران اڪمل چيو آهي ته پاڪستان جي بالنگ لائن اثرائتي نظر نه پئي اچي، انگلينڊ ۾ ڪاميابي لاءِ وڏو اسڪور ڪرڻ جي ضرورت آهي. ڪراچي ۾ صحافين سان ڳالهائيندي وڪيٽ ڪيپر بيٽسمين چيو ته ورلڊ ڪپ ۾ پاڪستان جي ڪاميابي لاءِ هر شوقين جيان مان به دعاڳو آهيان، بهتر نتيجن لاءِ ڪپتان سرفراز احمد کي فرسٽ کان ليڊ ڪرڻو پوندو ۽ کيس ويڙهه ڪرڻي پوندي، ٽيم نوجوان رانديگرن جي ضرور ٻڌل آهي پر ان ۾ اهليت آهي ته اها ڪنهن به مخالف کي شڪست ڏئي. سندس چوڻ هو ته في الحال پاڪستان جي بالنگ لائن انگلش ڪنڊيشن ۾ اثرائتي نظر نه پئي اچي، ان ۾ وڌيڪ بهتري آڻڻي پوندي، ان سان گڏوگڏ بيٽسمينن کي به ذميواري سان راند کيڏڻي پوندي، جيستائين بيٽسمين وڏو اسڪور نٿا ڪن بالنگ لائن ٽوٽل جو دفاع نه ڪري سگهندي، وڏي اسڪور لاءِ پاڪستان کي سٺو اسٽارٽ ملڻ جي ضرورت آهي، جنهن سان مڊل آرڊر تي دٻاءُ گهٽجندو.